Յուրաքանչյուր հարցի քննարկման ժամանակ ՕԵԿ-ն իր բոլոր 5 պատգամավորներով պարտաճանաչ նստած է լինում դահլիճում, բոլոր հինգով հերթագրվում հարցեր տալու, այնուհետեւ, ելույթներ ունենալու համար, վերջում մի ելույթ էլ ունենում են խմբակցության անունից: Խոսափողներից շարունակ լսվում է ՕԵԿ-ականների ձայնը. խոսում են ոչ միայն քննարկվող հարցերից, այլ նաեւ ընթացքում «պատմական էքսկուրսներ» անում, վերլուծում, խոսում, խոսում, խոսում... Խորհրդարանի աշխատանքները լուսաբանող լրագրողները հուսահատ ընկնում են աթոռներին, այլ խմբակցությունների պատգամավորներն էլ արդեն սկսում են նյարդային նշաններ ցույց տալ: Բանն այն է, որ ԱԺ նիստերը սկսել են ուղիղ հեռարձակվել Հ3 հեռուստաընկերությամբ, որը կապվում է ՕԵԿ նախագահ Արթուր Բաղդասարյանի անվան հետ: Ու հիմա ՕԵԿ-ականները առիթը բաց չեն թողնում՝ հանրությանը ցույց տալու, թե որքան ակտիվ են իրենք ու որքան գործ են անում: